**Методологија међународне трговине услугама**

Централна банка Босне и Херцеговине (у даљњем тексту ЦББиХ), у складу са Законом о ЦББиХ, Законом о статистици БиХ те Меморадумом потписаним између Агенције за статистику БиХ и ЦББиХ и у складу са Статистичким програмом Босне и Херцеговине, је институција која је надлежна за компилацију и дисеминацију статистике спољног сектора за Босну и Херцеговину (БиХ). У оквиру те надлежности на годишњем новоу ЦББиХ компилује и дисеминује статистику међународне трговине услугама. Редовне ревизије раније објављених података се раде према политици ревизије Еуростата која налаже да се при компилацији статистике за претходну годину ревизија изврши и за двије године уназад. Поред тога, подаци се ревидирају за дужи период у случају увођења нових статистичких стандарда и концепата или великих методолошких промјена.

Kомпилација и дисеминација услуга врши се према Проширеној класификацији услуга платног биланса (EBOPS 2010) која пружа подјелу ставке платног биланса – трговине услугама (дебит и кредит) како је дефинисано у Приручнику за платни биланс и међународну инвестициону позицију (BPM6), према врстама услуга. Kласификација тиме задовољава бројне корисничке захтјеве, укључујући пружање детаљнијих информација о трговини услугама, као што је захтијевано Општим споразумом о трговини услугама (GATS).

При компилацији статистике спољног сектора, у ЦББиХ користе се четири примарна начина прикупљања података и то:

* Директна истраживања (истраживање о директним инвестицијама, истраживање о трговинским кредитима и авансима, услугама резидентних транспортних превозника, осигурања и реосигурања, поштанским и телекомуникационим услугама, услугама процесуирања робе у страном власништву.)
* Статистички и административни извори података: статистичка институција на државном нивоу (Агенција за статистику БиХ – БХАС), ентитетски заводи за статистику (Федерални завод за статистику Федерације БиХ – ФЗС и Републички завод за статистику Републике Српске – РЗС), разна бх. државна министарства, ентитетски фондови пензионо-инвалидског осигурања, статистички заводи земaља из окружења, амабасаде и међународне организације у БиХ, публикације ЕЦБ, Банке за међународна поравнања (BIS), OECD, Снаге Европске уније (EUFOR) и организације за трансфер новца.
* Статистике компиловане у ЦББиХ (статистика монетарног и финансијског сектора, владиних финансија, банкарства, трезора, мониторинга и анализа и рачуноводства),
* ITRS (систем евидентирања међународних трансакција) – извјештај резидентних комерцијалних банака о обављеним трансакцијама плаћања и наплате које су банке обавиле за своје клијенте према нерезидентима. Извјештај резидентних комерцијалних банака (DTC) садржи агрегиране износе о свим операцијама (плаћањима/наплатама) које су проведене између резидената и нерезидената а у име њихових клијената. DTC извјештај се састоји од агрегираних мјесечних података по категоријама услуга али не индивидуалних података клијената.

Kонцептуални оквир: Трансакције настале усљед пружања или кориштења услуга се евидентирају онда када је услуга пружена (за детаљније појашњење види параграф 3.47, BPM6). EBOPS 2010 је углавном заснован на основу чињенице ко пружа услугу, међутим класификација такође укључује и критеријум вршиоца трансакције као нпр. за путовање, грађевинске услуге и робе и услуге владе. Kласификације покривају прекограничне услуге које се пружају у другим земљама и услуге које се примају из других земаља разврстане у дванаест главних компоненти услуга, како слиједи:

## 1.1 Услуге процесуирања робе у страном власништву

Услуге процесуирања робе у страном власништву подразумијевају прераду, дораду, етикетирање, паковање итд. од стране предузећа која нису власници те робе. Подаци се прикупљају годишњим истраживањем свих предузећа. Листу компанија укључених у услуге процесуирања робе у страном власништву доставља царина.

## 1.2 Услуге одржавања и поправки (неразврстане негдје друго)

Услуге одржавања и поправки (неразврстане негдје друго) обухватају одржавање и поправке на роби која је у власништву нерезидента (и обратно). Поправаци се могу вршити на лицу мјеста сервисера или негдје друго. Одржавање и поправак бродова, авиона и транспортне опреме су укључени у ову ставку. Подаци о одржавању и поправкама се добијају из ITRS истраживања и годишњег истраживања о резидентним транспортним превозницима.

## 1.3 Транспорт

Транспортне услуге се класификују на основу врсте транспорта (поморски, авионски, остали, који се даље дијели на жељезнички, цестовни, ријечни, цјевоводни, свемирски те трансмисија електричне енергије) и на основу врсте робе која се транспортује (путнички, робни и остали). Поштанске и курирске услуге су такође укључене у ову категорију.

Kако податке о статистици међународне трговине робом пружа Агенција за статистику БиХ (БХАС), и то c.i.f. паритет за увоз и f.o.b. паритет за извоз робе, за потребе платног биланса податке о увозу треба прилагодити f.o.b. паритету а то се ради у ЦББиХ.

- **Поморски транспорт** – обухвата све међународне услуге превоза терета и путника које обављају поморски бродови, осим крстарења (укључених у путовања). Главни извор података је ITRS истраживање.

- **Авионски превоз** – покрива све услуге међународног транспорта терета и путника авионима. Он укључује: карте и друге трошкове који се односе на превоз путника авионима, укључујући све порезе на путничке услуге, као и услуге изнајмљивања путничких и теретних авиона, превоз писама и пакета зрачним путем, редовни или ванредни, у име поштанских и курирских служби, услуга аеродрома, услуга контроле зрачног промета, спасилачке службе и остале пратеће услуге повезане са зрачним саобраћајем. Извори података за путничку компоненту транспорта су: доласци страних туриста према земљи пребивалишта (БХАС) помножени са просјечном цијеном карте (узимајући у обзир само једног домаћег превозника), додавањем наплаћеног пореза, а за дуговну ставку се користи број укрцаних резидентних путника помножен са просјечном цијеном карте додавањем плаћеног пореза. Извор података за теретну компоненту авионског транспорта је ITRS, док се остали зрачни саобраћај састоји од података о прелетима изнад БиХ (БХАНСА) и података прикупљених од бх. аеродрома, као што су услуге контроле летења, услуге спашавања и друге пратеће услуге повезане са зрачним саобраћајем.

- **Остали начини превоза** – остали начини превоза укључују свемирски, жељезнички, друмски и ријечни, цјевоводни транспорт и пренос електричне енергије, као и остале пратеће и помоћне услуге превоза које покривају све остале транспортне услуге које се не могу сврстати у једну од претходно описаних услуга превоза. Вриједности ових услуга углавном се прикупљају истраживањем о услугама резидентних транспортних превозника и ITRS истраживањем осим података о преносу електричне енергије прикупљених од независног оператора система (НОС) и података о руковању теретом који се прикупљају од бх. аеродрома.

- **Поштанске и курирске услуге** – обухватају преузимање, транспорт и доставу писама, новина, магазинa, брошура, осталог принтаног материјала, пакета. Такође су укључене шалтерске услуге пошта попут продаје маркица, poste restante services и слање телеграма и изнајмљивања поштанских сандучића. Подаци се прикупљају квартално директним истраживањем о поштанским и телекомуникационим услугама. Ово истраживање обухвата цјелокупну посматрану популацију.

## 1.4 Путовања

Путовања представљају приходе од робе и услуга пружених иностраним путницима и туристима те расходе за робе и услуге које су домаћи путници и туристи имали у иностранству. Основна подјела путовања је према сврси путовања – пословна и приватна.

Извори података су: BHAS (подаци о доласцима и проведеним ноћима страних туриста приказани по земљама пребивалишта и подаци о авионском прекограничном промету домаћих и страних путника), Федерални Завод за статистику ФБиХ (број ноћења страних туриста приказано посебно као приватна и пословна путовања), Министарство комуникација и промета (укупан број превезених путника као и укупан број летова на домаћим аеродромима и број путника превезених домаћим и страним авионима), Служба за иностране послове (страни студенти у БиХ), веб страница познатог туристичког одредишта Међугорје (број посјетилаца) и подаци доступни на осталим веб страницама и у публикацијама релевантним за ову тематику. На страни задужења главни извор података је ITRS, коригован са статистикама бх. туриста прикупљених из публикација и службених веб страница статистичких институција сусједних земаља (Хрватска, Србија, Словенија и Црна Гора) и Турске. Процјена просјечне дневне потрошње туриста врши се у оквиру ЦББиХ. Такође, процјењују се доласци и одласци нерегистрованих туриста.

## 1.5 Грађевинске услуге

Грађевинске услуге – укључују изградњу, обнову, поправку или доградњу сталних средстава у облику зграда, квалитета земљишта те остало, као што је изградња путева, мостова, брана и слично. Извори података су: БХАС, ITRS истраживање и подаци војних и међународних организација лоцираних у БиХ.

## 1.6 Осигурање и пензионе услуге

Ове услуге укључују услуге животног осигурања и ануитета, неживотног осигурања, реосигурања, осигурања робе у превозу, пензије, стандардизоване гаранције те помоћне услуге у осигурању, пензијама и разне изведбе стандардизованих осигурања. Вриједност потражне стране осигурања и пензионих услуга се добијају кроз директно истраживање свих резидентних осигуравајућих и реосигуравајућих компанија, док се страна задужења компилује користећи податке из ITRS истраживања уз изузетак осигурања терета. Извор података за осигурање терета, компоненте директних осигурања, је истраживање о трговинским кредитима и авансима (подаци примарно прикупљени за „c.i.f.“ – „f.o.b.“ прилагођење).

## 1.7 Финансијске услуге

Финансијске услуге укључују услуге финансијских посредника и помоћне услуге које пружају банке и остале финансијске корпорације. То укључује узимање депозита и давање зајмова, акредитиве, услуге повезане с кредитним картицама, провизије и накнаде за финансијски лизинг, факторинг, преузимање и поравнање. Финансијске услуге су подијељене на: директно наплаћене и остале финансијске услуге и индиректно мјерене накнаде за услуге финансијског посредовања (FISIM). Извори података су: ITRS, истраживање о страним директним инвестицијама (ДИ), монетарна и финансијска статистика, BIS извјештај и подаци ЦББиХ о спољном дугу владиног сектора.

## 1.8 Накнаде за кориштење интелектуалног власништва

Накнаде за кориштење интелектуалног власништва укључују накнаде за кориштење имовинских права (као што су патенти, заштитни знакови, ауторска права, индустријски процеси и дизајн, укључујући пословне тајне и концесије). Главни извор податка је ITRS истраживање.

## 1.9 Телекомуникационе, компјутерске и информационе услуге

Телекомуникационе и компјутерске услуге се дефинишу на основу природе услуге, а не на основу начина како је иста пружена. Ове услуге подразумијевају плаћање/наплату за трансмисију, а не садржај трансмисије. Телекомуникационе услуге обухватају емитовање или пренос звука, слика, података или других информација телефоном, телексом, телеграмом, радио и телевизијским кабловским преносом, радио и телевизијским сателитом, електронском поштом, факсом, итд. и укључују услуге пословне мреже, телеконференције и услуге подршке. Укључене су и услуге мобилне телекомуникације, мрежне услуге и услуге интернетског приступа, укључујући приступ интернету. Подаци се прикупљају директним истраживањем о поштанским и телекомуникационим услугама.

Kомпјутерске услуге састоје се од услуга повезаних са хардвером и софтвером и услуга обраде података. Информационе услуге дијеле се на услуге новинских агенција и остале информативне услуге. Прва категорија укључује пружање вијести, фотографија и значајних чланака медијима, док остале информативне услуге укључују услуге база података, као што су појам базе података, складиштење података и ширење података и база података (укључујући директорије и mailing листе), итд. Kомпјутерске услуге прикупљају се из административног извора, док се информативне услуге прикупљају путем ITRS-a.

## 1.10 Остале пословне услуге

Остале пословне услуге укључују истраживање и развој; услуге професионалнг и менаџмент консалтинга; техничке, трговинске и остале пословне услуге. ITRS истраживање је главни извор података и за потражну и за дуговну страну као и за географску (ГЕО) презентацију података.

## 1.11 Личне/персоналне, културне и рекреативне услуге

Личне/персоналне, културне и рекреативне услуге се састоје од двије подкомпоненте: аудио-визуелне и сродне услуге те остале персоналне, културне и рекреативне услуге. Аудио-визуелне и сродне услуге укључују услуге повезане са аудио-визуелним активностима (филмови, музика, радио и телевизија) као и услуге у вези са сценским умјетностима. Остале личне, културне и рекреацијске услуге подијељене су у четири компоненте: здравствене услуге, образовне услуге, насљедство и рекреацијске услуге те остале личне услуге. За компоненту аудио-визуелних услуга подаци се прикупљају директним истраживањем поштанских и телекомуникационих оператора а ITRS-а за остатак услуга.

## 1.12 Робе и услуге владе (неразврстане негдје друго)

Робе и услуге владе обухватају (неразврстане негдје друго) обухватају: робу и услуге које се испоручују у или из енклава, попут амбасада и војних база; роба и услуге које су од економије домаћина стекле дипломате, конзуларно особље и војно особље смјештено у иностранству, као и услуге које пружене влади а које нису укључене у друге категорије. EBOPS 2010 препоручује даље рашчлањивање ових услуга на: амбасаде и конзулате, војне јединице и агенције и на остале владине робе и услуге неразврстане негдје друго. Kао што је већ речено, ова подјела заснива се на трансакцији, односно државној јединици која предузима трансакцију, а не на врсти трансакције. Извор података за дуговну страну роба и услуга владе неразврстаних негдје друго је Министарство иностраних послова БиХ. Потражна страна ових услуга процјењује се на основу броја страних влада (амбасада и међународних цивилних и војних јединица) у БиХ и њихових издатака у БиХ.